
Baktériumok es gombák multiplex detektálása Real-time PCR es FRET technikával

A szepszisben részt vevő baktériumok és gombák identifikációja hagyományos tenyésztéses módszerrel időigényes, ami nagyban befolyásolhatja a fertőzés végkimenetelét. A PCR alapú technikák forradalmasították a patogén baktériumok és gombák gyors detektálását, továbbá a legújabb módszerek lehetővé teszik a faj szintű azonosítást is.
Korábbi kísérleteinkben –a detektálás mellett- sikerült elkülönítenünk a leggyakoribb szepszist is okozó gombákat és baktériumokat. Ez a multiplex módszer a LightCycler kapilláris real-time PCR készülék három detektáló csatornáján képes elkülöníteni a Gram negatív és Gram pozitív baktériumokat, valamint a gombákat. Az általunk kidolgozott FRET technikával az amplikon olvadási görbéjéből a 7 leggyakoribb Candida, az amplikon és a Gram specifikus próbák olvadási hőmérsékleteinek kombinációjából pedig a leggyakoribb baktériumok fajszinten azonosíthatóak.
A kimutatás idejét tovább lehet csökkenteni a DNS preparálás esetleges elhagyásával. A legújabb, inhibítor toleráns polimerázok lehetővé teszik, hogy a megfelelő koncentrációjú vért illetve szérumot közvetlen, preparálás nélkül használhassuk a PCR reakcióhoz. Miután a vér hemoglobinja ilyenkor elfedi a fluoreszcens jeleket, a kórokozók az amplikonok mérete alapján különíthetőek el, ami több időt vesz igénybe, mint a valós idejű PCR.
Munkánk további célja a faj szerinti identifikálás a DNS tisztítás nélküli reakcióval, illetve a két módszer egyesítése, ha lehetséges, a reakció idő további csökkentéséhez.



